28.4.2023
EL
Επίσημη Εφημερίδα της Ευρωπαϊκής Ένωσης
C 149/49 Πέμπτη 20 Οκτωβρίου 2022
88.
ενθαρρύνει τις εν εξελίξει εργασίες για την αναθεώρηση της οδηγίας για τη φορολογία της ενέργειας με στόχο την ευθυγράμμιση των φορολογικών πολιτικών με τους στόχους για την ενέργεια και το κλίμα για το 2030 και το 2050, αξιολογώντας παράλληλα τον αντίκτυπό της, μεταξύ άλλων στους καταναλωτές, την ενεργειακή φτώχεια και τη φτώχεια στον τομέα των μεταφορών· 89. τονίζει ότι, παρόλο που η Ευρώπη εργάζεται για την επίτευξη των φιλόδοξων στόχων της, η επίτευξη παγκόσμιων καθαρών μηδενικών εκπομπών έως το 2050 το αργότερο θα απαιτήσει συντονισμένη παγκόσμια δράση· τονίζει ότι οι αναπτυσσόμενες χώρες θα χρειαστούν διεθνή βοήθεια προκειμένου να επιτύχουν την πράσινη μετάβασή τους· τονίζει τη σημασία της ενίσχυσης της στενής διασυνοριακής συνεργασίας και της ανταλλαγής βέλτιστων πρακτικών με διεθνείς εταίρους στους τομείς της χάραξης πολιτικής και της επιστήμης, συμπεριλαμβανομένης της μεταφοράς τεχνολογίας, προκειμένου να προωθηθούν η ενεργειακή απόδοση και οι επενδύσεις σε βιώσιμες ενεργειακές τεχνολογίες και υποδομές· σημειώνει την πρόσφατη έγκριση της ανακοίνωσης της Επιτροπής σχετικά με την εξωτερική δέσμευση της ΕΕ για την ενέργεια, η οποία περιλαμβάνει την αποφασιστικότητά της να συνεργαστεί με τρίτες χώρες σε ολόκληρο τον κόσμο και «να ενθαρρύνει τις χώρες εταίρους να ενισχύσουν τις φιλοδοξίες τους για το κλίμα και να καθορίσουν τις οδούς τους προς την κλιματική ουδετερότητα, αλλά και να δημιουργήσουν μακροπρόθεσμες σχέσεις που είναι αμοιβαία επωφελείς, ιδίως στον τομέα της ενέργειας»·
90.
χαιρετίζει την πρόθεση της Επιτροπής να εγκρίνει το 2022 σχέδιο δράσης για την ψηφιοποίηση του ενεργειακού τομέα, προκειμένου να καταστεί η ΕΕ πρωτοπόρος στον τομέα της τεχνολογίας και να καταστεί δυνατή η δημιουργία ενός πιο ολοκληρωμένου ενεργειακού συστήματος με έξυπνες λύσεις σε συγκεκριμένους τομείς και με βελτιωμένη χρηματοδότηση για την περίοδο 2021-2027· υπενθυμίζει τη σημασία της αντιμετώπισης των κινδύνων κυβερνοασφάλειας στον τομέα της ενέργειας προκειμένου να διασφαλιστεί η ανθεκτικότητα των ενεργειακών συστημάτων·
Έρευνα, καινοτομία, ψηφιακές τεχνολογίες και διαστημική πολιτική 91. επιδοκιμάζει τον ρόλο του προγράμματος «Ορίζων Ευρώπη» και τη συμβολή του στην κλιματική ουδετερότητα· πιστεύει ότι οι εταιρικές σχέσεις στο πλαίσιο του προγράμματος «Ορίζων Ευρώπη», συμπεριλαμβανομένων των κοινών επιχειρήσεων, θα προωθήσουν τη συνεργασία μεταξύ του δημόσιου και του ιδιωτικού τομέα με στόχο να συμβάλουν στην επίτευξη της πράσινης μετάβασης, διασφαλίζοντας παράλληλα ότι οι καινοτομίες είναι βιώσιμες, διαθέσιμες, προσβάσιμες και οικονομικά προσιτές· υπογραμμίζει τη σημασία της βελτίωσης της πρόσβασης και της συμμετοχής των ΜΜΕ στις προσκλήσεις υποβολής προτάσεων του προγράμματος «Ορίζων Ευρώπη», καθώς και της καλύτερης επικοινωνίας και συμμετοχής των πολιτών σχετικά με τα αποτελέσματα των ευρωπαϊκών έργων έρευνας και ανάπτυξης και των νέων τεχνολογιών, συμπεριλαμβανομένων των εμβληματικών έργων, προκειμένου να αυξηθεί η αποδοχή από το κοινό και να καταστεί ο ρόλος της Ένωσης πιο ορατός στους πολίτες της· 92.
εκφράζει την ικανοποίησή του για τον ρόλο του προγράμματος Copernicus και του νέου Κέντρου Γνώσης της ΕΕ για την παρακολούθηση της γης, της ατμόσφαιρας και του θαλάσσιου περιβάλλοντος· υπογραμμίζει τη σημασία των ικανοτήτων δορυφορικής παρατήρησης για την παρακολούθηση, τη μοντελοποίηση, την πρόβλεψη και τη στήριξη της χάραξης πολιτικής για την κλιματική αλλαγή·
93. τονίζει την ανάγκη προσέλκυσης περισσότερων επενδύσεων, τόσο δημόσιων όσο και ιδιωτικών, στην έρευνα, την καινοτομία και την ανάπτυξη νέων βιώσιμων τεχνολογιών, μεταξύ άλλων σε βιομηχανίες υψηλής εργατικής έντασης, σε απαραίτητα νέα δίκτυα υποδομών και έργα που συμβάλλουν στην επίτευξη των στόχων της Ευρωπαϊκής Πράσινης Συμφωνίας και της συμφωνίας του Παρισιού· τονίζει ότι η μελλοντική έρευνα και τεχνολογία θα πρέπει να λαμβάνουν υπόψη τη βιωσιμότητα και την κυκλικότητα· τονίζει ταυτόχρονα τη σημασία της βασικής έρευνας, καθώς και των συνεργατικών και διεπιστημονικών προσεγγίσεων στην έρευνα και την καινοτομία για την αντιμετώπιση των κλιματικών προκλήσεων· επισημαίνει, επιπλέον της ανάγκης στήριξης της κοινωνικής καινοτομίας που είναι απαραίτητη για την αντιμετώπιση των εκκρεμών κοινωνικών αναγκών και προκλήσεων, με παράλληλη ενδυνάμωση των πολιτών κατά τη διάρκεια της πράσινης μετάβασης· 94.
υπογραμμίζει τη σημασία της διασφάλισης συνοχής και συνέπειας στα κίνητρα για την προώθηση καινοτόμων τεχνολογιών για την επίτευξη των στόχων του 2030 και του 2050, εξετάζοντας την ανάπτυξη ήδη ώριμων τεχνολογιών, καθώς και επενδύσεις σε νέες τεχνολογίες που πρέπει να αναπτυχθούν για την επίτευξη του στόχου της Ένωσης για κλιματική ουδετερότητα έως το 2050 το αργότερο· 95.
τονίζει την ανάγκη για μια διττή μετάβαση, όπου η ψηφιακή και η πράσινη μετάβαση συμβαδίζουν· υπογραμμίζει τον θεμελιώδη ρόλο που μπορούν να διαδραματίσουν οι ψηφιακές τεχνολογίες στην πράσινη μετάβαση της Ένωσης· υπενθυμίζει ότι η ανάκαμψη της Ένωσης απαιτεί τη δημιουργία ενός σταθερού κανονιστικού πλαισίου που να ευνοεί την πρόοδο, συμπεριλαμβανομένης της προόδου με γνώμονα την αγορά, στην έρευνα, την καινοτομία και την ανάπτυξη βιώσιμων τεχνολογιών, καθώς και τις κατάλληλες συνθήκες για τη χρηματοδότησή τους·